
              Република Србија
МИНИСТАРСТВО ПРИВРЕДЕ                             	
                                                                                                            Пројекат финансира ЕУ
23.10.2015.

Министарство привреде, Делегација ЕУ и твининг партнери (конзорцијум из Чешке Републике) представили су на уводном скупу, који је одржан 22. октобра 2015. године, у амбасади Чешке Републике у Београду, пројекат који је усмерен на повећање конкурентности српских предузећа на европском тржишту и унапређење заштите интереса потрошача, кроз даљи развој националног система инфраструктуре квалитета.
Државни секретар у Министарству привреде Милош Петровић истакао је да су успостављање и унапређење система инфраструктуре квалитета кључни за српску привреду и извоз, јер  је реч о систему који омогућава привреди да произведе квалитетне и безбедне производе за домаће и инострано тржиште.
[bookmark: _GoBack]„Србија је изградила систем и ускладила већи део свог законодавста, стандарда и техничких прописа у овој области са законодавством ЕУ. До сада је преузето 97 одсто стандарда и око 75 одсто техничких прописа. Ова област у преговарачком процесу оцењена је као једна од најусаглашенијих“, рекао је Петровић. Он је нагласио  да успостављање овог система јесте наша обавеза на путу ка Европској унији, али да ово питање не гледамо као на обавезу, већ као могућност да српске производе учинимо конкурентним и нашу привреду интегришемо у јединствено тржиште Европске уније, што јесте један од стратешких циљева Републике Србије. „Процес усклађивања прописа и унапређења читавог система и даље траје и зато је помоћ и подршка коју добијамо кроз овај пројекат драгоцена“ рекао је државни секретар.
В.д директора Канцеларије за европске интеграције Ксенија Миленковић рекла је да је Србија крајем јуна добила Извештај о скринингу за Поглавље 1 о слободном кретању робе и да су успостављена два мерила за његово отварање. Она се односе на хармонизацију законодавства управо у областима које покрива и пројекат.

"Сматрамо да ће нам овај твининг помоћи да брже и ефикасније испунимо мерила и што пре отворимо Поглавље 1 које је једно од кључних поглавља у преговорима јер обухвата једно од четири основне слободе  у оквиру јединственог тржишта ЕУ,  те је важно да га што пре отворимо", рекла је Миленковић.






Амбасадорка Чешке у Србији Ивана Хлавсова указала је да је сарадња са Министарством привреде увек била на високом нивоу и додала да је важна размена искуства и сарадња будући да та земља има значајно искуство у области тестирања квалитета производа.
Она је нагласила да је ова област важна за економију Србије и надамо се да ће пројекат помоћи да се још више приближи стандардима ЕУ.

Шеф другог сектора операција Делегације ЕУ у Србији Штефен Худолин истакао је да ће ЕУ наставити да помаже Србији на путу европских интеграција и усаглашавању са стандардима.

Главни циљ твининг пројекта „Јачање капацитета националног система за инфраструктуру квалитета и тела за оцену усаглашености производа у Републици Србији”, који се финансира из претприступних фондова Европске уније и буџета Републике Србије у укупној вредности од 1.000.000 евра, је даље унапређење система инфраструктуре квалитета у Републици Србији. Реализација пројекта је започета 01. октобра 2015. године и трајаће 21 месец.

Средства из пројекта ће се користити за преношење важног техничког законодавства, јачање капацитета надлежних институција и пружаоца услуга оцењивања усаглашености у Србији и подизање свести о овој области. Наиме, прва компонента пројекта је структурирана ка даљем усклађивању националног техничког законодавства са правним тековинама ЕУ у областима као што је метрологија, као и за одређене групе производа као што су хемикалије, играчке, козметика, лифтови, АТЕКС уређаји. Такође, она обухвата и припрему акционог плана за нехармонизовану област, у циљу усклaђивања са принципима ЕУ.

Друга компонента пројекта има за циљ подршку Сектору за инфраструктуру квалитета и безбедност производа на тржишту Министарства економије, у циљу јачања капацитета за пружање помоћи привреди. Такође, тренинзи и консултације ће подићи капацитете ресорних министарстава да пруже одговоре на упите привредних субјеката у вези са директивама ЕУ преузетим у Србији. Ова компонента укључује и план за формирање базе података за размену информација између аутора и реализатора техничких прописа.

Трећа компонента пројекта ће омогућити трансформацију и изградњу капацитета институција у области акредитације, метрологије и стандардизације као и тела за оцењивање усаглашености. 

Посебна компонента пројекта односи се на помоћ привреди, потрошачима и јавности у циљу подизања свести о значају инфраструктуре квалитета. Наведена компонента обухватиће, између осталог, организацију едукативних скупова, округлих столова, семинара, радионица и публикација. Циљ је едукација и информисање привреде и јавности о значају примене техничког законодавства, његове улоге у подизању конкурентности српске индустрије и развијању система који има за циљ заштиту здравља и безбедности корисника, односно потрошача.
          
Твининг партнер Министарству привреде на овом пројекту је конзорцијум из Чешке Републике, који чине Чешки институт за метрологију, Чешка канцеларија за стандарде, метрологију и испитивање и Чешки институт за акредитацију. Више од 30 експерата из Чешке Републике ће боравити више од 550 радних дана у Републици Србији и сарађиваће са представницима и експертима српских институција у циљу размене примера добре праксе. Министарство финансија, Сектор за уговарање и финансирање програма из средстава ЕУ је уговорно тело које је задужено за праћење имплементације овог пројекта. 

Свечаности отварања пројекта су присуствовали представници Амбасаде Републике Чешке, Делегације ЕУ у Републици Србији, Канцеларије за европске интеграције, чешког конзорцијума, Министарства привреде, Сектора за уговарање и финансирање програма из средстава Европске уније Министарства финансија, Министарства здравља, Министарства пољопривреде и заштите животне средине, Министарства трговине, туризма и телекомуникација, Института за стандардизацију Србије, Акредитационог тела Србије, Дирекција за мере и драгоцене метале, Привредне коморе Србије, Уније послодоваца Србије, представници тела за оцену усаглашености производа, академске заједнице, медија, као и других заинтересованих страна.

Више информација о пројекту: Никола Рашковић, асистент сталног саветника на твининг пројекту, тел: +381 11 33 43 372, nikola.raskovic@privreda.rs

